Дзяржаўная ўстанова адукацыі

“Сівіцкі навучальна-педагагічны комплекс

дзіцячы сад – базавая школа”

ГІСТОРЫЯ І СУЧАСНАСЦЬ РАКІ ІВЕНЧЫК

Аўтар: Адамовіч Вадзім Дзмітрыевіч, вучань 8 класа

Кіраўнік: Арлоўскі Іван Уладзіміравіч, настаўнік гісторыі вышэйшай кваліфікацыйнай катэгорыі

Сівіца 2019

ЗМЕСТ

Уводзіны

Асноўная частка

1. Паходжанне назвы і геаграфічнае становішча ракі Івенчык
2. Значэнне ракі Івенчык у жыцці нашых продкаў
3. Сучасны стан ракі Івенчык
4. Будучае ракі Івенчык

Заключэнне

Спіс выкарыстанай літаратуры

Дадатак

УВОДЗІНЫ

Я з’яўляюся актыўным карыстальнікам Інтэрнэту. Асабліва мяне цікавіць інфармацыя, звязаная з гісторыяй маёй малой радзімы. Аднойчы выпадкова на сайце “Івянец і Івянецкае графства” я натрапіў на матэрыял “Мінулае і сучаснае ракі Івенчык”. Да таго часу мне здавалася, што я ведаю пра Івянец і яго ваколіцы ўсё. Аднак, пра раку Івенчык я нават і не чуў.

Гэты матэрыял мяне вельмі зацікавіў. У мяне ўзнікла пытанне: чаму ні я, ні мае бацькі, ні бабуля нічога не ведаем пра раку Івенчык. З гэтым пытаннем я звярнуўся да настаўніка гісторыі. Аказалася, ён родам з тых самых мясцін, дзе працякае гэта рака. Тады мне захацелася яшчэ больш даведацца пра мінулае ракі Івенчык. Іван Уладзіміравіч прапанаваў заняцца даследаваннем гэтай рачулкі.

Я лічу, што дадзеная тэма актуальная, тым больш у Год малой радзімы.

Вельмі важна, каб кожны жыхар нашай краіны ведаў гісторыю не толькі сваёй вёскі, пасёлка, горада, але і іх ваколіц. Таму трэба не проста паспець зафіксаваць гэтыя назвы, але і запісаць успаміны старажылаў, а на іх аснове запоўніць прабелы ў гісторыі роднага краю.

Мэта работы: даследаванне мінулага ракі Івенчык і вызначэнне яе сучасных магчымасцей.

Аб’ект даследавання: рака Івенчык.

Прадмет даследавання: гісторыя, геаграфія і экалогія ракі.

Задачы:

вызначыць паходжанне назвы ракі і яе геаграфічнае становішча;

паказаць значэнне ракі ў жыцці нашых продкаў;

даследаваць сучасны стан ракі;

распрацаваць аднадзённы турыстычны маршрут “Уздоўж ракі Івенчык”.

Гіпотэза: мяркую, што дзякуючы турыстычнаму маршруту, мы зможам глыбей пазнаць гісторыю роднага краю.

Метады даследавання: гутарка, супастаўленне, аналіз, абагульненне.

У ходзе даследавання я звяртаўся ў Івянецкае лясніцтва, да “Кароткага тапанімічнага слоўніка Беларусі” В. А. Жучкевіча, кнігі “Млын жыцця” Г. А. Равінскага. Таксама знаёміўся з інтэрнэт-рэсурсамі, сустракаўся са старажыламі вёскі Пакуці.

1. ПАХОДЖАННЕ НАЗВЫ І ГЕАГРАФІЧНАЕ СТАНОВІШЧА РАКІ ІВЕНЧЫК

Згодна з “Кароткім тапанімічным слоўнікам Беларусі” В. А. Жучкевіча, назва ракі Івенчык паходзіць ад назвы пароды дрэва іва. Суфікс -чык, згодна з правіламі словаўтварэння, паказвае на невялікі памер прадмета. Сапраўды, працягласць ракі ўсяго 7 кіламетраў.

Рака Івенчык з’яўляецца левым прытокам ракі Іслач (басейн Нёмана). Бярэ пачатак з крыніц, якія б’юць з-пад зямлі на паўночнай ускраіне вёскі Раднікі (Дадатак 1). Крыніцы зліваюцца ў ручай, які цячэ ў паўночна-заходнім напрамку, убіраючы ў сябе новыя крыніцы. Іх я налічыў 11. Праз кіламетр – гэта ўжо невялікая рэчка, на правым беразе якой размешчана вёска Ткачы. Уся пойма ракі да вёскі Ткачы пакрыта ліставымі дрэвамі: алешынай, ляшчынай, рабінай, вярбой. Праз кіламетр ад Ткачоў, паралельна праваму берагу, на адлегласці 500 метраў, цягнецца вёска Пакуці. Яшчэ праз кіламетр, на абодвух берагах ракі, знаходзіцца вёска Пералясанка.

У Пералясанцы рака паварочвае на захад, і па сасновым лесе, усходняй ускраіне Налібоцкай пушчы, цячэ 4 кіламетры да ўпадзення ў раку Іслач, непадалёку ад вёскі Баравікоўшчына.

2. ЗНАЧЭННЕ РАКІ ІВЕНЧЫК У ЖЫЦЦІ НАШЫХ ПРОДКАЎ

На берагах ракі Івенчык размясціліся тры вёскі, жыхарам якіх значна дапамагала гэта рака. Жыхар вёскі Пакуці Арлоўскі Аляксандр Фёдаравіч успамінае: “Да стварэння калгасаў кожная сям’я вяла сваю гаспадарку. Кожны двор меў вузкую палоску зямлі ад гаспадарчых пабудоў да ракі. Каля самай рэчкі вырошчвалі агуркі, капусту і іншую агародніну, якая патрабавала многа вільгаці. Палівалі яе з ракі. Заліўныя лугі давалі самае лепшае сена, якое ішло на корм толькі коням”.

У ХІХ – сярэдзіне ХХ стагоддзя рака была паўнаводнай. У рацэ вялося шмат рыбы, якую можна было лавіць нават рукамі. Асабліва яна славілася рачной стронгай, якая цяпер занесена ў Чырвоную Кнігу Рэспублікі Беларусь. Я даведаўся, што зараз рыбы значна менш, аднак гэта не перашкаджае Івенчыку быць адным з самых рыбных месцаў Валожынскага раёна.

Пасля Другой Сусветнай вайны на гэтай тэрыторыі сталі ствараць калектыўныя гаспадаркі. Патэнцыял ракі стаў больш выкарыстоўвацца ў гаспадарчым жыцці. З успамінаў былога брыгадзіра паляводчай брыгады саўгаса “Радзіма” Трацэўскага Іосіфа Эдвардавіча я даведаўся (Дадатак 2), што ў вёсцы Ткачы знаходзіўся кароўнік на 60 галоў. Адны дзверы кароўніка выходзілі на агароджаны ўчастак для выгулу скаціны, які ахопліваў і частку ракі. Так што вадапой быў на месцы. Вядома, гэтым наносілася шкода рэчцы, але ў той час на гэта не звярталі ўвагі.

Праз кіламетр, насупраць вёскі Пакуці, размяшчаўся другі кароўнік, на 100 галоў. Рака была перагароджана бетоннай плацінай, і ўтвораны штучны вадаём, адкуль насос падаваў ваду на ферму.

У канцы 60-х гадоў была пабудавана новая мураваная жывёлагадоўчая ферма, водазабеспячэнне якой вялося з артэзіанскай свідравіны. Старыя драўляныя фермы знеслі. За плацінай ніхто не сачыў. У час веснавой паводкі яе прарвала, і вадаём знік.

 Асаблівае месца на рацэ адводзілася млынам. Я звярнуўся да кнігі даследчыка і краязнаўцы Генадзя Антонавіча Равінскага, які ў сваім артыкуле “На прытоках Іслачы” ўзгадвае пра два млыны. Мураваны млын у вёсцы Ткачы быў разбураны вадой у 1920-я гады (Дадатак 3).

Другі млын знаходзіўся ў в. Пералясанка. На ім малолі зерне для патрэб саўгаса “Радзіма” і жыхароў навакольных вёсак. У сярэдзіне 60-х гадоў млын быў зачынены. Будынак млына быў разабраны на дровы ў пачатку 1970-х гадоў.

Такім чынам, у пачатку 1970-х гадоў рака Івенчык страціла сваё гаспадарчае значэнне.

1. СУЧАСНЫ СТАН РАКІ ІВЕНЧЫК

У размове з жыхарамі вёскі стала вядома, што раку Івенчык амаль не закранула меліярацыя. А вось восем крыніц, якія ўпадаюць у раку, цякуць цяпер у невялікіх меліярацыйных каналах. Ніжэй па рацэ быў пабудаваны мост са шлюзам і ўтвораны новы штучны вадаём. Раней аўтамабілі, трактары, камбайны і іншая тэхніка перапраўляліся з берага на бераг праз тры пераезды па вадзе. Гэта забруджвала раку. Мост дазволіў зрабіць раку чысцейшай.

Зноў-такі з інтэрнэт-крыніц я даведаўся, што самая важная падзея для ракі адбылася 16 кастрычніка 2008 года. Рашэннем Валожынскага раённага выканаўчага камітэта быў аб’яўлены біялагічны заказнік мясцовага значэння “Івенчык”. У склад зямель біялагічнага заказніка ўвайшлі землі ляснога фонду агульнай плошчай 40,2 гектара. У Палажэнні аб біялагічным заказніку “Івенчык” гаворыцца: “Аб’яўленне біялагічнага заказніка мясцовага значэння “Івенчык” ажыццяўляецца з мэтай захавання папуляцыі рэдкіх і ахоўваемых раслін заказніка, асабліва каштоўных раслінных супольнасцей, падтрымання ўстойлівасці і разнастайнасці біёмы прыродна-тэрытарыяльнага комплексу”. Біялагічны заказнік знаходзіцца пад кіраўніцтвам Валожынскага раённага выканаўчага камітэта. Рашэнне ўступіла ў сілу 19 студзеня 2009 года. Межы заказніка мне ўдалося ўдакладніць у Івянецкім лясніцтве (Дадатак 4).

Калі я прайшоў па цячэнні ракі, то налічыў 4 запруды, якія стварылі бабры (Дадатак 5): па адной каля вёскі Пакуці і вёскі Пералясанка, а дзве – на тэрыторыі заказніка.

Такім чынам, у цяперашні час рака Івенчык у гаспадарчых мэтах не выкарыстоўваецца.

1. БУДУЧАЕ РАКІ ІВЕНЧЫК

Сярод хваёвых лясоў, разнастайных траў і раслін знаходзіцца невялікая рака Івенчык. Яна зачароўвае сваёй прыгажосцю і чысцінёй, мае багатую і цікавую гісторыю. Каля ракі ўтульна сябе адчуваюць бабры і вавёркі, казулі і зайцы. Чыстая вада ракі Івенчык, яе рыбнае багацце, цікавае гістарычнае мінулае павінна прыцягваць увагу людзей.

Мне стала цікава, ці можна дапамагчы рацэ аднавіць былую значнасць? Некалі мы ўсе станем дарослымі: хтосьці стане настаўнікам, нехта будзе прымаць законы, некаму трэба будзе працаваць на зямлі. Каб захаваць багацце прыроды, мы павінны адказваць за свае ўчынкі. Кожны чалавек павінен памятаць, што ён сам – часціца прыроды. Захаваць прыгажосць і багацце роднай зямлі – наша задача. Я лічу, што мы, школьнікі, таксама маем магчымасць правесці пэўныя мерапрыемствы, рэалізаваць некаторыя планы, каб вярнуць былую значнасць рацэ Івенчык.

Для гэтага я распрацаваў турыстычны пешы аднадзённы маршрут “Уздоўж ракі Івенчык” (Дадатак 6).

ЗАКЛЮЧЭННЕ

Такім чынам, у ходзе праведзенага даследавання мне ўдалося:

вызначыць паходжанне назвы ракі і яе геаграфічнае становішча; паказаць значэнне ракі ў жыцці нашых продкаў; даследаваць сучасны стан ракі; распрацаваць аднадзённы турыстычны маршрут “Уздоўж ракі Івенчык”.

Лічу, што мая гіпотэза пацвердзілася: дзякуючы турыстычнаму маршруту, мы зможам глыбей пазнаць гісторыю роднага краю, а таксама аднавіць былую значнасць ракі Івенчык.

Навізна працы заключаецца ў стварэнні турыстычнага маршрута “Уздоўж ракі Івенчык”, якім змогуць карыстацца ўсе жадаючыя. Маршрут з дадатковай інфармацыяй размешчаны на сайце ўстановы адукацыі ва ўкладцы “Мая малая радзіма”.

Сваю працу па вывучэнні спадчыны роднага краю я буду прадаўжаць. Час ідзе, звесткі гкбляюцца, забываюцца, таму збору і сістэматызацыі іх варта надаваць асаблівую ўвагу, каб разам з імі мы не страцілі свае асаблівасці, індывідуальнасць, гістарычную памяць.

СПІС ВЫКАРЫСТАНАЙ ЛІТАРАТУРЫ

1. Жучкевич, В. А. Краткий топонимический словарь Беларуси. – Минск: БГУ, 1974. – 448 с.
2. Памяць: Гіст.-дакум. хроніка Валожынск. р-на / Укл. Я. Я. Янушкевіч. – Мінск: Мастацкая літаратура, 1996. – 454 с.
3. Равінскі, Г. А. Млын жыцця. – Мінск: Рымска-каталіцкая парафія Св. Сымона і Св. Алены, 2004. – 396 с.
4. Яшкін, І. Я. Слоўнік беларускіх мясцовых геаграфічных тэрмінаў: Тапаграфія. Гідралогія / І. Я. Яшкін. – Мінск: Беларус. навука, 2005. – 808 с.
5. Інтэрнэт-сайты: Ivenec.eu, Karty.by.